पाएं अपने शहर की ताज़ा ख़बरें और फ्री ई-पेपरडाउनलोड करें
पलवल. शहर की न्यू कालोनी निवासी प्राची सलूजा ने आल इंडिया पीएमटी प्रवेश परीक्षा में देश भर में 113वां स्थान प्राप्त किया है। इतना ही नहीं इस परीक्षा में प्राची ने हरियाणा में 20वां स्थान प्राप्त किया है।
प्राची ने मोलाना मेडिकल कालेज दिल्ली में दाखिला लेने का निर्णय लिया है। पलवल के किसान कुलदीप सलूजा व नीलम सलूजा की पुत्री प्राची ने दिल्ली स्थित एक प्राइवेट स्कूल से दस जमा दो की परीक्षा पास की। उसके बाद मेडिकल प्रवेश परीक्षा की कोचिंग ली। पहले राउंड में सफल नहीं हुई। इसके बाद प्राची ने कोटा से कोचिंग ली और इस बार सफलता मिल गई। पिता कुलदीप कहते हैं कि प्राची मेरी इकलौती बेटी है और उसे पलवल से कोटा भेजना मेरे लिए मुश्किल था। लेकिन बेटी के भविष्य के आगे मैंने उसे कोटा भेजने का निर्णय लिया।
प्राची सलूजा एमबीबीएस कर कैंसर स्पेशलिस्ट बनना चाहती हैं। क्योंकि उनके दादा राय पुरुषोत्तम दास सलूजा की मौत कैंसर से हुई थी। उन्हें कैंसर का सही इलाज नहीं मिल पाया था। उनके दादा भी चाहते थे कि उनके घर से कोई एक डाक्टर जरूर बने और कैंसर रोगियों का दुख हरे। प्राची कहती हैं कि शहरों में तो अच्छे अस्पताल हैं।
लोग इलाज करा सकते है लेकिन गांवों में डाक्टरों का अभाव हमेशा रहता है इसलिए वे डाक्टर बनने के बाद गांव में प्रैक्टिस करना ज्यादा पसंद करेंगी। प्राची की इस सफलता पर नगर परिषद के पूर्व चेयरमैन केशव मुंजाल, पंजाबी सभा के अध्यक्ष ईश्वर चंद अरोड़ा, अशोक कटारिया, आदर्श जनहित सेवा समिति की तरफ से अध्यक्ष कृष्ण छाबड़ा व नरेश वर्मा, पंजाबी महाशक्ति मंच जिला पलवल की तरफ से प्रधान अशोक चुघ व अशोक सरदाना, साई करुणाधाम सोसाइटी की तरफ से प्रधान सतीश भूटानी, रेजीडेंट्स वेलफेयर एसोसिएशन की तरफ से ओमप्रकाश आहूजा, चंद्रप्रकाश छाबड़ा, एसडी कालेज प्रबंधक कमेटी की तरफ से कोषाध्यक्ष बंसीधर मखीजा व समाजसेवी नरेश आर्या, सतीश गर्ग, अरूण चावला आदि ने बधाई दी है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva awa_Deva hin_Deva hin_Deva hin_Deva zho_Hant eng_Latn